নেহেরুকে মুছে ফেলার ষড়যন্ত্র! BJP-র বিরুদ্ধে বিস্ফোরক সোনিয়া!

ওয়েব ডেস্ক: দেশের প্রথম প্রধানমন্ত্রী জওহরলাল নেহেরুকে (Jawaharlal Nehru) ইতিহাস থেকে মুছে ফেলার পাশাপাশি তাঁর প্রতিষ্ঠিত মতাদর্শকেও ধ্বংস করার চেষ্টা চলছে বলে অভিযোগ তুললেন কংগ্রেসের (Congress) সংসদীয় দলনেত্রী সোনিয়া গান্ধী (Sonia Gandhi)। সম্প্রতি দিল্লির জওহর ভবনে ‘নেহরু সেন্টার ইন্ডিয়া’র উদ্বোধনী অনুষ্ঠানে বক্তব্য রাখতে গিয়ে তিনি বিজেপি (BJP) সরকারকে নিশানা করে তীব্র আক্রমণ শানান।

সোনিয়া গান্ধীর অভিযোগ, স্বাধীনতা সংগ্রামে নেহরুর অসামান্য ভূমিকা এবং আধুনিক ভারতের ভিত্তি নির্মাণে তাঁর অবদানকে পরিকল্পিতভাবে বিকৃত করা হচ্ছে। তিনি বলেন, “নেহরুর কাজ, জীবন বা রাজনৈতিক অবস্থান নিয়ে সমালোচনা অবশ্যই হতে পারে। কিন্তু রাজনৈতিক স্বার্থে তথ্য বিকৃতি ও ইতিহাস বিকৃতির ধারাবাহিক প্রচেষ্টা গণতান্ত্রিক মূল্যবোধের পরিপন্থী।”

আরও পড়ুন: ‘আপে দিল্লির মানুষের আস্থা ফিরছে’ ভোটে বিজেপির হারতেই বিস্ফোরক কেজরিওয়াল

তাঁর মতে, বর্তমান শাসকের লক্ষ্য শুধু নেহরুকে আক্রমণ করা নয়, তিনি যে বহুত্ববাদী, গণতান্ত্রিক ও বৈজ্ঞানিক দৃষ্টিভঙ্গি নিয়ে স্বাধীন ভারতের ভিত্তি গড়ে তুলেছিলেন, সেটিকেই ধ্বংস করা। যদিও বক্তব্যে তিনি বিজেপি বা আরএসএসের নাম সরাসরি উল্লেখ করেননি, তাঁর মন্তব্যের নিশানা কার দিকে তা স্পষ্ট।

সোনিয়ার অভিযোগ, যারা আজ নেহরুকে বিকৃত করার চেষ্টা করছে, স্বাধীনতা সংগ্রামে তাদের কোনও ভূমিকা ছিল না। তিনি আরও বলেন, “এরা সংবিধান রচনার বিরোধিতা করেছিল। গান্ধীজির হত্যাকেও নৈতিক সমর্থন দিয়েছিল। দুঃখজনকভাবে, আজ সেই হত্যাকারীদের অনুসারীদের একাংশ প্রকাশ্যে সেই ঘটনার মাহাত্ম্য প্রচার করছে।”

উল্লেখ্য, কয়েকদিন আগেই দেশের প্রতিরক্ষামন্ত্রী রাজনাথ সিং দাবি করেছিলেন, নেহরু নাকি সরকারি অর্থে বাবরি মসজিদ নির্মাণের অনুমোদন দিতে চেয়েছিলেন এবং সর্দার প্যাটেল নাকি সেই প্রস্তাব নাকচ করেন। যদিও কংগ্রেস এই দাবিকে ফের ‘মিথ্যে’ বলে প্রত্যাখ্যান করেছে।